作者:劉過
標題:沁園春
內容:畫鷁凌空，紅旗翻雪，靈鼉震雷。嘆沈湘去國，懷沙弔古，江山凝恨，父老興哀。正直難留，靈脩已化，三戶真能存楚哉。空江上，但煙波渺渺，歲月洄洄。持杯。西眺徘徊。些千載忠魂來不來。謾爭標奪勝，魚龍噴薄，呼聲賈勇，地裂山摧。香黍纏絲，寶符插艾，猶有樽前兒女懷。興亡事，付浮雲一笑，身在天涯。